b'\n_START_ARTICLE_\nAndrei Vlad\n_START_SECTION_\n\xc3\x8enceputul carierei\n_START_PARAGRAPH_\nVlad a f\xc4\x83cut junioratul la CS\xc8\x98 T\xc3\xa2rgovi\xc8\x99te, dup\xc4\x83 care \xc3\xaen 2015, la 16 ani, a trecut la Universitatea Craiova. C\xc3\xa2nd \xc3\xaenc\xc4\x83 avea statut de junior, a debutat \xc3\xaen Liga I \xc3\xaentr-un meci cu FC Viitorul, \xc3\xaen care antrenorul Gheorghe Mul\xc8\x9bescu a dorit s\xc4\x83 odihneasc\xc4\x83 mai mul\xc8\x9bi titulari pentru un meci de cup\xc4\x83.\n_START_SECTION_\nCariera profesionist\xc4\x83\n_START_PARAGRAPH_\nLa finalul junioratului, tat\xc4\x83l s\xc4\x83u a cerut clubului o m\xc4\x83rire substan\xc8\x9bial\xc4\x83 a salariului care atunci era de 350 de euro pe lun\xc4\x83, m\xc4\x83rire pe care clubul nu era dispus s\xc4\x83-l ofere, iar p\xc4\x83rin\xc8\x9bii s\xc4\x83i au refuzat contraoferta clubului, \xc3\xaen condi\xc8\x9biile \xc3\xaen care ar fi fost obligat s\xc4\x83 semneze un contract pe minim 3 ani. \xc3\x8en cele din urm\xc4\x83, impresara Anamaria Prodan a convins clubul FCSB s\xc4\x83 \xc3\xaei ofere Universit\xc4\x83\xc8\x9bii Craiova suma de 400.000 de euro pentru a-l putea aduce._NEWLINE_Venit la FCSB, Vlad a fost mai ales rezerva lui Florin Ni\xc8\x9b\xc4\x83, dar a debutat \xc3\xaen campionat \xc3\xaen meciul pierdut cu 1\xe2\x80\x930 cu FC Viitorul, \xc3\xaen care a primit gol de la Eric, care a \xc8\x99utat de la 25\xc2\xa0m. A jucat apoi \xc3\xaen Cupa Rom\xc3\xa2niei ca titular \xc3\xaen \xc8\x99aisprezecimile de final\xc4\x83 ale meciului cu S\xc4\x83n\xc4\x83tatea Cluj, c\xc3\xa2\xc8\x99tigat cu 6\xe2\x80\x931, \xc3\xaen care antrenorul Dic\xc4\x83 a jucat predominant cu juniori; \xc8\x99i, dup\xc4\x83 ce echipa \xc8\x99i-a asigurat dup\xc4\x83 primele 4 meciuri calificarea \xc3\xaen prim\xc4\x83vara european\xc4\x83, a jucat \xc8\x99i \xc3\xaen meciul de UEFA Europa League \xc3\xaen deplasare cu FC Viktoria Plze\xc5\x88, pierdut cu 2\xe2\x80\x930, unde evolu\xc8\x9bia sa a fost apreciat\xc4\x83, \xc3\xaen ciuda celor dou\xc4\x83 goluri primite. _NEWLINE_\xc3\x8en optimile Cupei Rom\xc3\xa2niei, cu ACS Poli Timi\xc8\x99oara, Vlad a avut primul meci oficial \xc3\xaen care a jucat toate minutele \xc8\x99i nu a primit gol; a fost l\xc4\x83udat at\xc3\xa2t de pres\xc4\x83 c\xc3\xa2t \xc8\x99i de patronul clubului, care a comentat pe tema concuren\xc8\x9bei pe postul de portar cu mai experimentatul Florin Ni\xc8\x9b\xc4\x83, iar Florin Bratu, antrenorul na\xc8\x9bionalei U19, i-a remarcat jocul bun de picior \xc8\x99i importan\xc8\x9ba lui pentru stilul ofensiv al echipei sale. \xc3\x8en sezonul de prim\xc4\x83var\xc4\x83, portarul titular al echipei sale, Florin Ni\xc8\x9b\xc4\x83, s-a transferat la Sparta Praga, iar lui Vlad i s-a acordat credit ca titular. A avut o presta\xc8\x9bie apreciat\xc4\x83 \xc3\xaen meciul de UEFA Europa League 2017-2018 cu SS Lazio Roma, \xc3\xaen care interven\xc8\x9biile sigure i-au adus nota 9 din partea Gazetei Sporturilor, dar \xc3\xaen acela\xc8\x99i timp a gre\xc8\x99it \xc3\xaen fiecare meci de campionat, inclusiv cele dou\xc4\x83 goluri primite \xc3\xaen derby-ul cu FC Dinamo Bucure\xc8\x99ti. Ca urmare, pentru a-i crea din nou concuren\xc8\x9b\xc4\x83 \xc8\x99i pentru a-\xc8\x99i asigura postul de portar cu un juc\xc4\x83tor cu experien\xc8\x9b\xc4\x83, clubul l-a transferat pe Cristian B\xc4\x83lgr\xc4\x83dean de la Concordia Chiajna.\n_START_SECTION_\nEchipele na\xc8\x9bionale\n_START_PARAGRAPH_\nDup\xc4\x83 transferul la Universitatea Craiova, Vlad a fost convocat la na\xc8\x9bionala sub 17 ani a Rom\xc3\xa2niei, unde a jucat trei meciuri \xc3\xaen toamna lui 2015._NEWLINE_\xc3\x8en 2016, a \xc3\xaenceput s\xc4\x83 fie convocat la na\xc8\x9bionala sub 19 ani, cu care \xc3\xaen 2017 s-a calificat la turneul de elit\xc4\x83 pentru calificarea la Campionatul European din 2018.'